Dennis Flydtkjær (DF), 2009-11-03:
Da fru Marlene Harpsøe ikke kan være til stede, har jeg lovet at læse hendes tale op.
Dansk Folkeparti mener som udgangspunkt, at der skal opkræves deltagerbetaling til uddannelser i Danmark, men vi mener også, at uddannelsessystemet først og fremmest skal tilgodese danske statsborgere.
Derfor finder vi det rimeligt, at der, som lovforslaget lægger op til, vil blive opkrævet deltagerbetaling for studerende fra tredjelande på erhvervsuddannelserne i Danmark.
Det skal ikke bare være gratis at tage en uddannelse i Danmark, når man er statsborger i et tredjeland.
Tilsynssager med seks landbrugsskoler har påvist, at tredjelandes borgere har kunnet tage en erhvervsuddannelse i Danmark gratis.
Dette forhold bliver med dette lovforslag ændret, hvilket vi i Dansk Folkeparti bakker op om.
Man vil heller ikke med dette lovforslag kunne få statstilskud til sine uddannelsesinstitutioner for borgere fra tredjelande, der tager en erhvervsuddannelse i Danmark.
Det må være den danske stats opgave først og fremmest at finansiere uddannelser til danskere og ikke til personer fra tredjelande.
Når det er sagt, giver lovforslaget stadig mulighed for, at man efter EU-retten og EØS-aftalen kan give gratis erhvervsuddannelse til personer, som efter EU-retten har krav på såkaldt ligestilling med danske statsborgere.
I Dansk Folkeparti finder vi det kritisabelt, at Danmark ifølge EU skal give personer fra EU-lande adgang til gratis uddannelse i Danmark, men det er lige så kritisabelt, at et stort flertal i Folketinget lægger sig på maven for EU.
Dansk Folkeparti mener, at der også for statsborgere fra andre EU-lande bør opkræves deltagerbetaling til uddannelser i Danmark.
Det er rimeligt, at vi i Danmark først og fremmest prioriterer at uddanne danske borgere frem for borgere fra andre lande.
Med dette lovforslag ændres finansieringsmodellen for egu.
Dette er en del af den aftale om praktikpladser, vi i Dansk Folkeparti indgik med regeringen, Socialdemokratiet og Det Radikale Venstre i maj i år.
Med ændringen af finansieringsmodellen skabes der større incitament for kommunerne til at sætte unge i gang med et egu-forløb.
Det er vigtigt, at vi får alle unge i gang med en uddannelse, og det er vigtigt, at kommunerne sørger for, at de relevante tilbud til de unge er til rådighed.
Det er ikke kun betydningsfuldt for den unge selv, men også af hensyn til vores velfærdssamfund, og det er betydningsfuldt, at alle får en uddannelse.
Dansk Folkeparti har endvidere bidt mærke i, at flere organisationer roser denne omlægning i høringssvarene.
Sydslesvig har en særlig historisk tilknytning til Danmark, og således bor der i dag også mange med tætknyttede bånd til Danmark syd for grænsen.
I Sydslesvig har der været etableret en forsøgsordning, der gav elever fra danske skoler i Sydslesvig mulighed for at blive optaget på en produktionsskole i Danmark.
Særlig skoler i Syddanmark har ønsket at optage elever fra danske skoler syd for grænsen.
I Dansk Folkeparti støtter vi lovforslaget, og vi indgår positivt i udvalgsarbejdet, men vi sætter også spørgsmålstegn ved, hvorfor EU fortsat skal have så stor indflydelse på det danske uddannelsessystem.
Uddannelse skal først og fremmest komme danskere til gode.